Tantu tempus in s'arca in abba so

Tantu tempus in s'arca in abba so
e ancora a sa terra hap'a falare,
tant'e tantu dent benner a siccare
tantas abbas, paraulas lis do.

Tantu tempus in s'arca abbandonadu
so in mesu a diluvios e abissos,
tant'e tantu dent benner a per issos
a zessare coment'hant cominzadu,
Su mund'est roda e chie l'hat formadu
non cheret ch'istet sempre de un'assentu:
hoe pioet, pustis faghet bentu,
e bentu e abba benint a zessare.

Chie hai factu su mundu e lu guvernat
l'hat cumpostu de annos e istajones
a sas cales diversas mudassiones
cumandesit cun lege sempiterna;
istajone non b'hat gasi eterna
chi non zedat su logu a sas cumpagnas;
si bagnant in s'ierru sas campagnas
benit s'istiu pro las asciuttare.

Dies benint in s'annu tempestosas
cun randines e abbas e fioccas,
dies de bentu chi movent sas roccas
e ballant sas muntagnas monstruosas;
lampat, tronat e current copiosas
sas undas in su campu pius pianu,
e puru naschet s'ateru manzanu
su sole nou a nos illuminare.

Sas matessi tempestas e orgogliu
e furias de mare burrascosas,
cando paret ch'ispaccant furiosas
ogni pedra, ogni rocca e ogni iscogliu,
zessat ind'una ind'una su degogliu,
s'impetu, su furore, sa chimera
de modu ch'unu bentu e una aera
infuriat e placat unu mare.

Diluviet quantu cheret dai s'altura
pro m'ider in sas undas annegadu,
chi chie sa tempesta hat cumandadu
de la calmare puru hat haer cura,
essende chi non est abba chi dura'
e benint a siccare tantas undas,
ma quant'istanta friscas e profundas
intro de s'arca mi devo salvare.

Istesint una bolta infuriadas
sas nues contr'ad s'homine mortale
e formesint un'unda universale
ue istesint sas terras annegadas;
si sas undas de tando sunt passadas
det siccare cust'abba mancu forte,
e che Noè in s'arca de sa morte
tenzo isettu chi m'hap'a iscampare.

Sa nue chi cumparet in s'aera
unu bentu la jughet e la portat,
pioat quantu cheret, pagu importat,
tantu pro tantu est nue passizera;
s'arca mia però forte e lezera
a tantas abbas hat a resistire
e quantu pius abba hat a frundire
pius alta in aeras hat alzare.

Pro finis già ch'hant tempus segnaladu
tempestas e burrascas abb'e bentu,
creo ancora ch'hat haer finimentu
cust'unda chi mi tener inserradu:
pro como so in s'arca asseguradu,
suggettu sì a tragos e patire,
pustis però chi s'abba hat a finire
s'arca mia sa terra hat a toccare.